<classify> WAZIRI Mkuu, Kassim Majaliwa atawaongoza Watanzania watakaohudhuria Mkutano wa Baraza la Ushirikiano wa China na Afrika FOCAC huku akitarajiwa kupata nafasi ya kufanya mazungumzo na Rais wa nchi hiyo, Xi Jinping. Mkutano huo utakaofanyika jijini Beijing kuanzia Septemba mosi hadi 4, mwaka huu, unatarajia kuboresha uhusiano baina ya China na Afrika, ikiwamo Tanzania na China katika nyanja tofauti.Akizungumzia mkutano huo pamoja na kuzungumza na waandishi wa habari watakaoripoti mkutano huo, Balozi wa China nchini, Wang Ke alisema katika ujumbe wa Tanzania nchini humo utakaoongozwa na Majaliwa, watakuwamo waandishi wa habari 10 kutoka vyombo vya habari mbalimbali nchini. Akiwa China, Waziri Mkuu atakuwa na shughuli mbalimbali kwa siku 10 ikiwemo mikutano na viongozi mbalimbali kuhusu ushirikiano wao ikiwemo na viongozi wa serikali za mitaa, kampuni za China na kutembelea mji wa Shenzhen Jimbo la Guangdong, ambao umejengwa kisasa na kuwa na maendeleo mbalimbali.Balozi Wang alisema wakiwa katika mji huo, watafanya mazungumzo na serikali ya mji huo huku akitembelea kampuni ya teknolojia ya Huawei na nyinginezo, kuhamasisha uwekezaji baina ya mji huo na Tanzania. Akizungumzia kuhusu FOCAC yenye nchi wanachama 33, alisema zote zimethibitisha kushiriki na taasisi za kimataifa 27 zitawakilishwa huku wakitarajia kuwa na mipango ya maendeleo ya pamoja kujadili muunganiko wa nchi za Afrika kwa kutumia mkakati wa kiuchumi wa njia moja na ukanda mmoja.Balozi Wang alisema pia kuboresha uhusiano wa pande hizo mbili kutokana na kuwa na mtazamo sawa katika masuala mengi kwa kuanzisha sera mpya katika masuala ya miundombinu, biashara, ulinzi na usalama na mengineyo. Alisema mkutano huo utafunguliwa Septemba 3, mwaka huu na Rais Xi Jinping, baada ya kutanguliwa na mikutano ya maofisa na mawaziri kutoka pande hizo mbili, itakayojadili masuala mbalimbali.Baada ya ufunguzi, kutakuwa na hotuba mbalimbali za viongozi kutoka nchi za Afrika na baada ya kumaliza, Rais Xi atakutana na waandishi wa habari akiambatana na Rais wa Afrika Kusini, Cyril Ramaphosa kuelezea majadiliano na makubaliano yaliyofikiwa kwenye mkutano huo. Mkurugenzi wa Idara ya Habari MAELEZO, Dk Hassan Abbasi alisema mwaliko wa waandishi hao kuripoti FOCAC ni mafanikio ya idara hiyo, kumuomba balozi kuhakikisha wanaimarisha diplomasia kwa vyombo vya habari. Aliwataka waandishi wa habari wanaokwenda, kuujulisha umma wa Watanzania yatakayojiri katika mkutano huo na ziara ya Waziri Mkuu katika maeneo mbalimbali, atakayotembelea na kufanya mikutano.  <topic>: KITAIFA 